P r e d k l a d a c i a   s p r á v a

V dňoch 27. a 28.10.2003 uskutočnil predseda vlády Českej republiky Vladimír Špidla oficiálnu návštevu Slovenska. V Špidlu sprevádzali ministri obrany M. Kostelka, kultúry 
P. Dostál a námestník ministra priemyslu a obchodu M. Pecina, ktorí uskutočnili separátne rokovania so slovenskými partnermi. Okrem rokovania predsedov vlád bol český premiér prijatý prezidentom SR R. Schusterom a predsedom NR SR P. Hrušovským. Počas pobytu sa predsedovia vlád zúčastnili na slovensko-českom Ekonomickom fóre, položili kytice pri Pamätníku vzniku ČSR a zúčastnili sa na programe k 85. výročiu vzniku ČSR. 
Obe strany konštatovali, že kvalita slovensko-českých vzťahov je mimoriadne vysoká. Rokovania sa sústredili na otázky prístupového procesu, hospodárskej spolupráce, hraničného režimu a spolupráce v problematike migrácie. Predsedovia vlád sa dohodli, že v súvislosti 
s ukončením existencie colnej únie medzi SR a ČR ešte pred vstupom do EÚ, vydajú spoločný politický dokument, v ktorom zdôraznia nadštandardnosť a hĺbku našich vzťahov a zároveň vyjadria vôľu pokračovať v tejto nadštandardnosti i po vstupe do EÚ. V súvislosti 
s inštaláciou technických zariadení - zátarasy na cestách spájajúcich ČR a SR a nevedúcich cez hraničné priechody - česká strana informovala, že miestnym obyvateľom bude umožnený bezproblémový pohyb cez spoločnú hranicu. K tejto otázke sa predsedovia vlád vrátia na ich decembrovom stretnutí. V otázke nárastu migrácie slovenských Rómov do ČR premiéri očakávajú návrh riešenia od pracovných skupín podpredsedov vlád P. Csákyho a P. Mareša. 
Návšteva sa uskutočnila v predvečer 85. výročia vzniku ČSR a predsedovia vlád 
vo svojich vystúpeniach k výročiu hovorili o spoločnej budúcnosti, do ktorej  môžu vniesť veľa pozitívneho zo spoločnej minulosti.